1. SISSEJUHATUS

Euroopa Parlamendi ja nõukogu määrusega (EL) nr 549/2013 loodi Euroopa arvepidamise süsteem 2010 (edaspidi „ESA 2010“). ESA 2010 on rahvamajanduse ja regionaalse arvepidamise süsteem, mis on kavandatud vastama ELi majandus-, sotsiaal- ja regionaalpoliitika nõuetele. See hõlmab

a)ühiste standardite, määratluste, klassifikaatorite ja arvepidamiseeskirjade metoodikat (määruse A lisa), mida tuleb kasutada ELis vajalike võrreldavate kontode ja tabelite koostamiseks;

b)programmi (määruse B lisa), mis näeb ette tähtajad, milleks liikmesriigid peavad edastama komisjonile (Eurostatile) punktis a osutatud metoodika kohaselt koostatavad kontod ja tabelid.

Määrusega (EL) nr 549/2013 on antud komisjonile õigus võtta vastu delegeeritud õigusakte

·ESA 2010 metoodika muutmiseks, et selgitada ja täiustada selle sisu ühtlustatud tõlgendamise või rahvusvahelise võrreldavuse tagamise nimel, tingimusel et muudatused ei muuda metoodika alusmõisteid, nende rakendamine ei eelda Euroopa statistikasüsteemi andmetootjatelt lisavahendeid ja need ei põhjusta muutust omavahendites (artikli 2 lõige 2);

·rahvamajanduse arvepidamises kaudselt mõõdetavate finantsvahendusteenuste (edaspidi „FISIM“) arvutamiseks ja jaotamiseks kasutatava metoodika kohta vastavalt A lisas kirjeldatud metoodikale. Seda volitust saab kasutada enne 17. septembrit 2013, et sätestada FISIMi arvutamise ja jaotamise muudetud metoodika (artikli 2 lõige 4);

·tagamaks põhivarasse tehtud kapitali kogumahutusena kirjendatud liikmesriikide teadus- ja arendustegevuse ESA 2010 andmete usaldusväärsus ja võrreldavus. Kõnealuse lõike kohase õiguse kasutamisel peab komisjon tagama, et delegeeritud õigusaktidega ei kaasne liikmesriikidele ega andmeesitajatele märkimisväärset täiendavat halduskoormust (artikli 2 lõige 5).

Lisaks sellele rõhutatakse määruses (EL) nr 549/2013, kui oluline on, et komisjon viiks oma ettevalmistava töö käigus läbi asjakohaseid konsultatsioone. Enne volituse kasutamist konsulteeritakse ka määrusega (EÜ) nr 223/2009 loodud Euroopa statistikasüsteemi komiteega (põhjendus 24).

2. ÕIGUSLIK ALUS

Käesoleva aruande esitamist on nõutud määruse (EL) nr 549/2013 artikli 7 lõikega 2, millega antakse komisjonile õigus võtta vastu delegeeritud õigusakte viieks aastaks alates 16. juulist 2013. Komisjon peab koostama delegeeritud volituste kohta aruande hiljemalt üheksa kuud enne viieaastase tähtaja möödumist.

3. DELEGEERITUD VOLITUSTE RAKENDAMINE

Alates määruse (EL) nr 549/2013 jõustumisest on komisjon võtnud vastu kaks delegeeritud õigusakti:

·komisjoni delegeeritud määrus (EL) 2015/1342, millega muudetakse tegevusaladel põhineva toodete klassifitseerimise metoodikat (CPA), ning

·komisjoni delegeeritud määrus (EL) 2015/1365 teadus- ja arendustegevuse kulude andmeedastusvormingu kohta.

Komisjon ei ole võtnud vastu delegeeritud määrust rahvamajanduse arvepidamises FISIMi arvutamiseks ja jaotamiseks kasutatava metoodika kohta (määruse (EL) nr 549/2013 artikli 2 lõige 4). Pärast liikmesriikidega nõuetekohaste konsultatsioonide läbiviimist on komisjon otsustanud mitte muuta FISIMi arvutamiseks ja jaotamiseks kasutatavat metoodikat.

a) Komisjoni delegeeritud määrust (EL) 2015/1342, millega muudetakse tegevusaladel põhineva toodete klassifitseerimise metoodikat, peeti vajalikuks, kuna muudeti ESA 2010s osutatud tegevusaladel põhinevat toodete klassifikaatorit.

Euroopa Parlamendi ja nõukogu määrus (EÜ) nr 451/2008, millega kehtestati uus tegevusaladel põhinev toodete klassifikaator (edaspidi „CPA 2008“), võeti vastu, et kajastada ELi statistikanõudeid. Seda muudeti komisjoni määrusega (EL) nr 1209/2014 (millega kehtestati „CPA 2.1“), et säilitada võrreldavus ja kooskõla rahvusvahelisel tasandil kasutatavate toote klassifitseerimise standarditega, nimelt ajakohastatud ÜRO ühtse tootenomenklatuuriga („CPC Ver.2“).